Holger K. Nielsen (SF), 2008-06-10:
Jeg skal tillade mig at sige lidt mere om det konkrete beslutningsforslag, for man må sige, at den sidste debat har været noget vidtløftig og har handlet om den generelle Afghanistanstrategi.
Derfor ville det måske være hensigtsmæssigt, om regeringen snart færdiggjorde de overvejelser om en ny strategi, som jeg ved man forhandler med partierne bag indsatsen om.
Hvordan går det, vil jeg gerne spørge udenrigsministeren, med tankerne om at få formuleret en ny Afghanistanstrategi?
Er der så stor uenighed i kredsen bag indsatsen, at man ikke kan blive enige, eller hvad er grunden til, at man vedvarende holder Folketinget og offentligheden hen med hensyn til de overvejelser, der skal gøres om en ny strategi?
Jeg mener bestemt, at der er brug for en militær styrke i forbindelse med den civile genopbygning i Afghanistan.
Det er der vel i virkeligheden meget generel enighed om.
Men den måde, den indgår i sammenhængen på, skal være anderledes, end den er i øjeblikket.
I øjeblikket er vi i krig dernede.
Når vi er i krig, er det vigtigt, at vi står sammen om sikkerheden for de soldater, vi sender derned, at vi sørger for, at de bliver behandlet ordentligt, når de kommer hjem, og at vi ikke sender nogen ud, der ikke bør sendes ud, hvilket der har været eksempler på her på det sidste som fremdraget i medierne i løbet af weekenden.
Vi skal også fortælle den fuldstændige sandhed til Folketinget og til befolkningen, og jeg må sige, at B 132, som vi står med her, er et forslag, med hvilket regeringen kan kritiseres for ikke at rutte med sandheden for nu at sige det på den måde.
Det er blevet solgt på den måde, at der skulle sendes nogle Fennechelikoptere til Afghanistan.
Deres eneste formål var at observere med henblik på at styrke de danske soldaters sikkerhed.
Det var med andre ord udelukkende på grund af de danske soldaters sikkerhed, at vi skulle sende de her helikoptere
De skal også bruges i forbindelse med almindelige operationer dernede, f.eks. som observationshelikoptere, som støtte for amerikanske kamphelikoptere og som støtte til andre militære operationer i det sydlige Afghanistan.
De indgår med andre ord som en del af en militær optrapning dernede.
Det gælder ikke udelukkende de danske styrkers sikkerhed.
Det er langt mere bredspektrede opgaver, de her helikoptere skal ud i.
Deres sikkerhed er ikke så tiptop, som regeringen påstod den ville være.
Det her selvbeskyttelsesudstyr kan afvise varmesøgende missiler og er derfor virksomt, når de flyver i en ganske stor højde.
Jeg troede sådan set først, at de naturligvis skulle flyve i en så stor højde, at de ikke kunne blive ramt af de her missiler.
Nej, det viser sig, at de også skal flyve i lav højde, så de kan rammes af håndbårne våben og andre former for våben, som selvbeskyttelsesudstyret ikke beskytter dem imod.
Beskyttelsen af helikopterne er med andre ord ikke på det tiptop niveau, som regeringen påstod.
Regeringen påstod, at der var mandskab nok at sende derud.
Det viser sig ikke at have været tilfældet.
Man har måttet tvangsudkommandere folk fra andre dele af flyvevåbnet, folk, der ikke har erfaring med at flyve Fennechelikoptere, for at få det her til at gå op.
Derfor indgår det her jo i den generelle problemstilling om forsvarets måde at fungere på i øjeblikket, og det synes jeg at vi her i Folketinget er nødt til at tage alvorligt.
Vi ved, at forsvaret er stresset til bristepunktet.
Der er et meget stort frafald i forsvaret.
Det er svært at rekruttere nye folk til forsvaret.
Hovedårsagen til det er, at der ikke er en sammenhæng mellem de opgaver, folk skal sendes ud til, og de arbejdsvilkår, de skal arbejde under.
Der er for mange udsendelser med for kort mellemrum.
Der er ikke tid til at få hvilet overordentligt ud mellem de forskellige udsendelser, og med den behandling, man her har givet personalet, kan jeg godt forstå, at der er mange, der søger væk fra forsvaret.
For den måde, regeringen har behandlet folk på i den her sag, er helt, helt uanstændig.
Derfor hænger det her også sammen med den generelle diskussion, der er om forsvarets mange problemer med at fastholde folk og med at tiltrække folk.
Men overordnet set
er der tale om et forslag, hvor jeg ikke direkte vil sammenligne regeringen med en brugtvognsforhandler, men hvor det er meget, meget tæt på, og hvor man forsøger at sælge en gammel rusten bil som en ny, supermoderne Alfa Romeo.
Det synes jeg ikke er særlig holdbart, specielt ikke når vi er i krig.
Når vi er i krig, skal sandheden og kun sandheden frem til Folketinget.